b'\n_START_ARTICLE_\nFranc Jam\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nFranc Jam\xc5\xa1ek se je rodil v \xc5\xbdalcu tamkaj\xc5\xa1njemu organistu. Takratno dvorazrednico ljudske \xc5\xa1ole je obiskoval v doma\xc4\x8dem kraju, nato pa je bil leta 1854 sprejet v 3. razred celjske glavne \xc5\xa1ole, ki ji je bila priklju\xc4\x8dena u\xc4\x8diteljska pripravnica. Tu je leta 1857 opravil izpit za podu\xc4\x8ditelja v trivialkah. Nato ga je lavantinski konzistorij namestil za podu\xc4\x8ditelja v Slovenskih Konjicah, sledilo pa je pou\xc4\x8devanje pri Sv. Kri\xc5\xbeu pri Roga\xc5\xa1ki Slatini (1860), pri Sv. Roku pod Bo\xc4\x8dem (ob Sotli, 1862) in v Mozirju (1863-1868). Leta 1868 se je udele\xc5\xbeil prvega kmetijskega te\xc4\x8daja na Dunaju, slu\xc5\xbeboval eno leto na glavni \xc5\xa1oli v Celju, dobil leta 1869 u\xc4\x8diteljsko, cerkovni\xc5\xa1ko in orglarsko slu\xc5\xbebo v Loki pri Zidanem mostu, od 1870. leta pa do smrti je bil nadu\xc4\x8ditelj v Rajhenburgu in isto\xc4\x8dasno (1869\xe2\x80\x931875) \xc5\xa1olski nadzornik. Nadzorstvo je opravljal v sodnih okrajih Bre\xc5\xbeice (8 \xc5\xa1ol, 11 u\xc4\x8diteljev), Kozje (13 \xc5\xa1ol, 13 u\xc4\x8diteljev) in Sevnica (6 \xc5\xa1ol, 10 u\xc4\x8diteljev). \xc5\xa0ole je obhodil kar pe\xc5\xa1, le v kraje ob Savi se je pripeljal z vlakom._NEWLINE_Kot priznanje uspe\xc5\xa1nega delovanja je leta 1888 prejel naslov \xc5\xa1olskega ravnatelja. Kot okrajni \xc5\xa1olski nadzornik je ob prehodu ljudskega \xc5\xa1olstva iz konkordatske dobe v nove razmere najprej skrbel, da so bile izvedene volitve u\xc4\x8diteljskih zastopnikov v nove okrajne \xc5\xa1olske svete, u\xc4\x8diteljem na svojem obmo\xc4\x8dju je predstavljal nove dr\xc5\xbeavne in de\xc5\xbeelne \xc5\xa1olske zakone ter pomagal sestavljati u\xc4\x8dne na\xc4\x8drte.\n_START_SECTION_\nStrokovno delo\n_START_PARAGRAPH_\nZaslu\xc5\xbeen je za ustanovitev U\xc4\x8diteljskega dru\xc5\xa1tva kot samostojne stanovske organizacije u\xc4\x8diteljev bre\xc5\xbei\xc5\xa1kega okrajnega glavarstva, ki mu je predsedoval od ustanovitve leta 1872 dalje. Bil je aktiven odbornik Pedago\xc5\xa1kega dru\xc5\xa1tva v Kr\xc5\xa1kem in od leta 1888 sourednik letopisa Pedago\xc5\xa1ki letnik. Na raznih u\xc4\x8diteljskih sre\xc4\x8danjih je predaval o sodobnem pristopu k pou\xc4\x8devanju, osvetljeval je potrebe u\xc4\x8dencev in u\xc4\x8diteljev ter svetoval metode dela. V takratni strokovni periodiki je objavil \xc5\xa1tevilne prispevke. Pisal oziroma objavljal je tudi pod psevdonimom\xc2\xa0\xc2\xbb\xc5\xbdalski, \xc5\xbdal\xc4\x8dan in \xc5\xbdavski\xc2\xab.'